text: [১] করোনাভাইরাসের প্রভাবে ভারতের ৮৫টি রুটে ট্রেন চলাচল বাতিল | আমাদের সময়.কম – AmaderShomoy.com
  [১] করোনাভাইরাসের প্রভাবে ভারতের ৮৫টি রুটে ট্রেন চলাচল বাতিল
  প্রকাশের সময় : March 18, 2020, 11:05 pm
  আপডেট সময় : March 18, 2020 at 11:05 pm
  সাইফুর রহমান : [২] ভারতে প্রাণঘাতি এই ভাইরাসের সংক্রমণ ক্রমশ বাড়তে থাকায় খুব প্রয়োজন ছাড়া ট্রেন ভ্রমণে নিরুৎসাহিত করছে মোদী সরকার। এর আগে অনানুষ্ঠানিকভাবে কয়েকটি রুটে ট্রেনের শিডিউল বাতিল হলেও এবার রীতিমতো ঘোষণা দিয়েই ৮৫টি রুটে ট্রেন চলাচল বাতিল করা হলো। এনডিটিভি, ফার্স্টপোষ্ট, নিউজ১৮
  [৩] বাতিলের তালিকায় মেল ট্রেনের পাশাপাশি রয়েছে রাজধানী এক্সপ্রেসও। রেল কর্তৃপক্ষের দাবি, যাত্রী কমে যাওয়ায় বিভিন্ন রুটে ট্রেন চলাচল সাময়িকভাবে বাতিল করতে বাধ্য হয়েছে তারা।
  [৪] মুম্বাই এবং নয়া দিল্লির মধ্যে রেল যোগযোগ রক্ষাকারী ছত্রপতি শিবাজি মহারাজ টার্মিনাস-নিজামুদ্দিন রাজধানী এক্সপ্রেসের চলাচল আপাতত দু'দিক থেকেই বন্ধ রাখা হয়েছে। আপে ২০, ২৩, ২৭ এবং ৩০ মার্চ এবং ডাউনে ২১, ২৪, ২৬ এবং ৩১ মার্চ চলাচলের কথা ছিল ট্রেনটির। এছাড়া, লোকমান্য তিলক টার্মিনাস- নিজামাবাদ এক্সপ্রেসের দু'দিকে চলাচল আগামী ২১ মার্চ থেকে ২৯ মার্চ পর্যন্ত বাতিল করার ঘোষণা দেয়া হয়েছে।
  [৫] পাশাপাশি কলকাতা এবং মুম্বাই রুটে চলাচল করা হাওড়া-মুম্বাই দুরন্ত এক্সপ্রেস আগামী ২৪ মার্চ থেকে ১ এপ্রিল পর্যন্ত বাতিল করা হয়েছে। এছাড়াও বাতিল করা হয়েছে এলটিটি-মানামাদ এক্সপ্রেস, মুম্বাই-পুণে প্রগতি এক্সপ্রেস, মুম্বাই-পুণে ডেকান এক্সপ্রেস, এলটিটি-আজনি এক্সপ্রেস এবং মুম্বাই-নাগপুর নন্দীগ্রাম এক্সপ্রেসসহ গুরুত্বপূর্ণ আরও বেশ কয়েকটি রুটের ট্রেন চলাচল।